ለድሀ ሀገሮች የብድር ስረዛ እንዲደረግላቸው ጠቅላይ ሚኒስትር ዶክተር አብይ አህመድ ጥሪ አቀረቡ
አዲስ አበባ፦ ጠቅላይ ሚኒስትር ዶክተር አብይ አህመድ የቡድን ሃያ ሀገራት ለድሀ ሀገሮች በጊዜያዊነት የእዳ ክፍያ ጊዜን ለማራዘም የደረሱበትን ውሳኔ የሚበረታታ መሆኑን አመልክተው ሀገራቱ ከዚህ ባለፈ የብድር እዳ ስረዛ እንዲያደርጉ ጥሪ አቅርበዋል፡፡ ጠቅላይ ሚኒስትሩ በኒዮርክ ታይምስ ጋዜጣ ባስነበቡት ጽሁፋቸው፤ የቡድን 20 አገራት እኤአ በሚያዚያ 5 ቀን 2020 ለታዳጊ አገራት የዕዳ መክፈያ ጊዜ እስከ ዓመቱ መጨረሻ እንዲራዘም
 መወሰናቸው አበረታች ነው ብለዋል። ወረርሽኙን አሁን ካለው በተሻለ መልኩ ለመከላከል ከዚህ ባለፈ እስከ እዳ ስረዛ መሄድ ይኖርባቸውል ብለዋል።የእዳ መክፈያ ጊዜ መራዘሙ ተበዳሪ አገራት የኮሮና ቫይረስን ለመከላከል ለሚያደርጉት ጥረት የሚያግዝ የገንዘብ አቅም እንዲኖራቸው እድል ይፈጥራል ያሉት ጠቅላይ ሚኒስትሩ፤ ተግባራዊነቱም ሀገራቱ ሙሉ በሙሉ ከሽታው እስኪያገግሙ ሊቆይ እንደሚገባ አመልክተዋል እርምጃው በአጭር ጊዜ በታዳጊ አገራት ውስጥ የሚኖሩ ዜጎችን ህይወት ይታደጋል። በመካከለኛ ጊዜና በረጅም ጊዜ ደግሞ የአገራቱን እድገት ማስቀጠልና ወደ ብልፅግና ጉዞ ማቅናትን ያቀላጥፋል ብለዋል።አያይዘው የሁለትዮሽና ዓለም አቀፍ ብድሮች እፎይታ እስከ ዓመቱ መጨረሻ መሰጠቱ ለኢትዮጵያ ብቻ 1 ነጥብ 7 ቢሊዮን ዶላር እንደሚያድንላት ተናግረዋል። ይህ እፎይታ በፈረንጆቹ አቆጣጠር እስከ 2022 ከቆየ ደግሞ 3 ነጥብ 5 ቢሊዮን ዶላር ተጨማሪ እንድታድን ያደርጋታል ብለዋል። በተጨማሪም ኢትዮጵያ ለጤና ሴክተሯ ከመደበችው በጀት ከሁለት እጥፍ የሚያልቅ ገንዘብ የውጭ ዕዳ ክፍያ ማዋሉን ጠቁመው፤ በተመሳሳይ ጊዜ አገሪቱ ከወጪ ንግድ ካገኘችው ገንዘብ 47 በመቶው የሚሆነውን ለውጭ ዕዳ መክፈያ እንዳዋለችም ጽሑፋቸው ላይ አስፍረዋል። በ2019 ብቻ የዓለማችን 64 ደሃ አገራት፤ ከእነዚህ ውስጥ ደግሞ ከግማሽ የሚልቁት ከሰሃራ በታች የሚገኙት አገራት ያለባቸውን የውጭ ዕዳ ለመክፈል ያወጡት ገንዘብ የጤና ሴክተራቸውን ለማጠናከር ከመደቡት በጀት በእጅጉ ይበልጣል ብለዋል። ይህ እውነታ በሀገራቱ ላይ ሊፈጥር የሚችለውን ጫና ለመገመት የሚከብድ አለመሆኑንም በጽሑፋቸው ላይ አስፍረዋል።‹‹አሁን ላይ ዓለም አቀፉ የገንዘብ ተቋም ከፍተኛ የዕዳ ጫና ያለባት አገር ሲል ኢትዮጵያን ፈርጇታል›› ያሉት ጠቅላይ ሚኒስትሩ፤ ‹‹ኢትዮጵያ በዚህ የወረርሽኝ ወቅት ዕዳ ለመክፈል ትታትር ወይስ ህይወት ለማትረፍ ትታገል?›› በማለት ጠንከር ያለ ጥያቄ ጠይቀዋል ።በብድር ላይ የሚደረግ አፋጣኝ ና አስገዳጅ እርምጃ ሊመጣ ያለውን ሠብአዊ አደጋ ለመቀነስ ያስችላል ያሉት ጠቅላይ ሚኒስትሩ፤ እኛ ለብድር ክፍያ የምናውለውን ሀብት ፈጥነን የወረርሽኙን አደጋ ለመቀልበስ ልንጠቀምበት እንፈልጋለን ብለዋል። አሁን ያጋጠመን ወቅታዊ የወረርሽኝ አደጋ ሰፊቶ ዓመታት ወይም አሥርት ዓመታት የሚቆይ የኢኮኖሚ ችግር እንዲሆን አንፈልግም ሲሉም በጽሁፋቸው አጽንኦት ሰጥተዋል።ኢትዮጵያ ወረርሽኙ ሊያስከትል የሚችለውን ጉዳት ለመቋቋም እኤአ እስከ 2020 መጨረሻ ድረስ 3 ቢሊዮን ዶላር ያስፈልጋታል ያሉት ጠቅላይ ሚኒስትሩ፤ ይህ ደግሞ የሀገሪቱን ብድር የመክፈል አቅም እንደሚፈታተነው አመልክተዋል። ለጤና ዘርፍ የምንመድበው በጀት የትኛውም እዳ ውስጥ ብንሆን ማሳደግ ይጠበቅብናል፤ እኛ ግን ለዚህ የሚሆን ገንዘብ በእጃችን የለም፤ አብዛኛውን ገንዘባችንን የምንከፍለው ለአበዳሪዎቻችን ነውም ብለዋል። በመሆኑም አበዳሪ አገራት ዛሬ ላይ የሚያሳልፉት ውሳኔ በታዳጊ አገራት ያሉ ህዝቦችን ህይወት ለማትረፍም ሆነ የቀጣይ ኢኮኖሚያቸውን ለመታደግ ወሳኝ ነው በማለት የእዳ ስረዛውን ተገቢነት አንስተዋል። በዚህ የተነሳ የግል አበዳሪ ተቋማት በቀጣይ በታዳጊ አገራት ላይ ሊደርስ የሚችለውን አደጋ ተገንዝበው ትብብራቸውን ማሳየት እንዳለባቸውም አመልክተዋል።አዲስ ዘመን ሚያዚያ 25 ቀን 2012 ዓ.ምበጋዜጣው ሪፖርተር 